
Text rozhodnutia
Súd: Krajský súd Bratislava Spisová značka: 2S/249/2013 Identifikačné číslo súdneho spisu: 1013201897 Dátum vydania rozhodnutia: 11. 03. 2015 Meno a priezvisko sudcu, VSÚ: JUDr. Vlastimil Pavlikovský ECLI: ECLI:SK:KSBA:2015:1013201897.2 Uznesenie Krajský súd v Bratislave v právnej veci žalobcu: X. Slovensko, Námestie SNP 35, Bratislava, zastúpený: Mgr. Eva Kováčechová, advokátka, Komenského 21, Banská Bystrica, proti žalovanému: Úrad jadrového dozoru Slovenskej republiky, Bajkalská 27, Bratislava, za účasti: Slovenské elektrárne, a.s., IČO: 35 829 052, Mlynské nivy 47, Bratislava, zastúpený: Advokátska kancelária ATLegal, s.r.o., Gröslingova 45, Bratislava, v mene ktorej koná JUDr. Andrea Tomlainová, PhD., LL.M., advokátka a konateľka, o preskúmanie zákonnosti rozhodnutia žalovaného č. 761/2013 zo dňa 21.08.2013, takto r o z h o d o l : Krajský súd v Bratislave konanie z a s t a v u j e . Žiaden z účastníkov nemá právo na náhradu trov konania. o d ô v o d n e n i e : Včas podanou žalobou sa žalobca domáhal preskúmania zákonnosti rozhodnutia žalovaného č. 761/2013 zo dňa 21.08.2013 (ďalej aj len „napadnuté rozhodnutie“), ktorým žalovaný vylúčil odkladný účinok podaného rozkladu žalobcu proti rozhodnutiu žalovaného č. 246/2008 zo dňa 14.08.2008 (č. k. 684/320-231/2008) o povolení zmeny stavby pred dokončením „Atómová elektráreň Mochovce VVER 4x440 MW 3. stavba“. Najvyšší súd Slovenskej republiky rozsudkom č. k. 5Sžp/21/2012 zo dňa 27.06.2013 (ďalej aj len „rozsudok NS SR zo dňa 27.06.2013“) zrušil rozhodnutie žalovaného č. 79/2009 zo dňa 28.04.2009 o zamietnutí rozkladu proti rozhodnutiu žalovaného č. 246/2008 zo dňa 14.08.2008 a vrátení veci žalovanému na ďalšie konanie. Ústavný súd Slovenskej republiky nálezom č. k. III.ÚS 304/2014-88 zo dňa 28.10.2014 rozhodol o ústavnej sťažnosti pribratého účastníka s konštatovaním, že rozsudkom NS SR zo dňa 27.06.2013 bolo porušené jeho základné právo na súdnu ochranu, právo na rovnosť účastníkov v konaní, právo na verejné prerokovanie veci bez zbytočných prieťahov v prítomnosti účastníkov a na vyjadrenie sa ku všetkým dôkazom a právo na spravodlivé súdne konanie. Žalovaný rozhodnutím č. 291/2014 zo dňa 23.05.2014 zamietol odvolanie zo dňa 19.11.2008 proti rozhodnutiu žalovaného č. 246/2008 zo dňa 14.08.2008 (č. k. 684/320-231/2008) a súčasne toto rozhodnutie potvrdil. Podaním osobne doručeným Krajskému súdu v Bratislave dňa 10.03.2015 vzal žalobca žalobu späť s poukazom na Nález Ústavného súdu Slovenskej republiky sp. zn. III. ÚS 304/2014 ako aj s ohľadom na rozhodnutie žalovaného č. 291/2014 zo dňa 23.05.2014. Podľa § 250h ods. 2 O.s.p., až do rozhodnutia súdu môže žalobca vziať žalobu späť; ak žalovanému medzitým vznikli trovy konania, rozhodne súd o ich náhrade. Podľa § 250d ods. 3 O.s.p., súd uznesením konanie zastaví, ak sa žaloba podala oneskorene, ak ju podala neoprávnená osoba, ak smeruje proti rozhodnutiu, ktoré nemôže byť predmetom preskúmavania súdom, ak žalobca neodstránil vady žaloby, ktorých odstránenie súd nariadil a ktoré bránia vecnému vybaveniu žaloby, alebo ak žalobca nie je zastúpený podľa § 250a alebo ak žaloba bola vzatá späť (§ 250h ods. 2). Odvolanie proti uzneseniu je prípustné. Nakoľko žalobca vzal späť žalobu pred rozhodnutím veci, súd v súlade s ustanovením § 250d ods. 3 O.s.p. konanie zastavil. O náhrade trov konania súd rozhodol podľa § 146 ods. 1 písm. c) O.s.p. s použitím ustanovenia § 246c O.s.p. tak, že žiaden z účastníkov nemá právo na náhradu trov konania, nakoľko konanie vo veci bolo zastavené. Toto rozhodnutie senát Krajského súdu v Bratislave prijal pomerom hlasov 3 : 0 (§ 3 ods. 9 zákona č. 757/2004 Z. z. v znení zákona č. 33/2011 Z. z.). Poučenie: Proti tomuto uzneseniu možno podať odvolanie do 15 dní odo dňa jeho doručenia, na Krajský súd v Bratislave. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2015:1013201897.2 (dáta aktuálne k 4. 11. 2026). Záväzné je znenie zverejnené súdom.




